ที่ปรึกษานายกเทศมนตรีตำบลห้วยยอด รับมอบเครื่องกระตุกหัวใจไฟฟ้าอัตโนมัติ (AED) จากผู้ว่าราชการจังหวัดตรัง พร้อมร่วมพิธีลงนามบันทึกข้อตกลงความร่วมมือโครงการบริจาคเครื่องกระตุกหัวใจไฟฟ้าอัตโนมัติ

วันนี้ (7 ธ.ค.64) เวลา 09.30น.ที่ห้องประชุมชั้น 2 สำนักงานเหล่ากาชาดจังหวัดตรัง นายธวัชชัย วรพงศ์พัฒน์ นายกเทศมนตรีตำบลห้วยยอด มอบหมายให้นายเสริม วงศ์หนองเตย ที่ปรึกษานายกเทศมนตรีตำบลห้วยยอด เข้าร่วมพิธีรับมอบเครื่องกระตุกหัวใจไฟฟ้าอัตโนมัติ (AED) และพิธีลงนามบันทึกข้อตกลงความร่วมมือโครงการบริจาคเครื่องกระตุกหัวใจไฟฟ้าอัตโนมัติ โดยมีนายขจรศักดิ์ เจริญโสภา ผู้ว่าราชการจังหวัดตรัง เป็นประธานในพิธี

ทั้งนี้สภากาชาดไทย ได้จัดหารายได้เพื่อซื้อเครื่องกระตุกหัวใจไฟฟ้าอัตโนมัติ หรือเครื่อง AED เป็นอุปกรณ์ช่วยชีวิต กู้ชีวิตประชาชนที่เกิดภาวะหัวใจหยุดเต้นเฉียบพลัน ติดตั้งในส่วนภูมิภาคทั่วประเทศในยามฉุกเฉิน ตามการจัดกิจกรรมโครงการกระตุกหัวใจ เพื่อคนไทยทุกคน และจัดกิจกรรม “วิ่งกระตุกหัวใจ 125 ปี สภากาชาดไทย” และกิจกรรม “กระตุกหัวใจ Virtual Run 2,000,000 Km” จากโครงการดังกล่าว สภากาชาดไทยได้ดำเนินการจัดซื้อเครื่องกระตุกหัวใจไฟฟ้าอัตโนมัติประมาณ 1,100 เครื่อง เพื่อบริจาคส่งต่อให้กระทรวงสาธารณสุขติดตั้ง ดูแล บำรุงรักษา โดยสภากาชาดไทย กระทรวงสาธารณสุขและกระทรวงมหาดไทย ได้ร่วมพิธีลงนามบันทึกข้อตกลงความร่วมมือโครงการบริจาคเครื่องกระตุกหัวใจไฟฟ้าอัตโนมัติ โดยกำหนดวัตถุประสงค์รูปแบบความร่วมมือ บทบาทหน้าที่ของสภากาชาดไทย กระทรวงสาธารณสุขและกระทรวงมหาดไทย

สำหรับจังหวัดตรัง ได้จัดสรรเครื่องกระตุกหัวใจไฟฟ้าอัตโนมัติ (AED) จำนวน 15 เครื่อง ซึ่งมอบผ่านทางกระทรวงสาธารณสุข และจะมีการติดตั้ง Appilication “AED กระตุกหัวใจ” ลงตำแหน่งติดตั้งเครื่อง

ทั้งนี้จังหวัดตรังโดยสำนักงานสาธารณสุขจังหวัดตรัง ได้มีการจัดการฝึกอบรมทักษะการช่วยชีวิตขั้นพื้นฐานและการใช้เครื่องกระตุกหัวใจไฟฟ้าอัตโนมัติ เพื่อพัฒนาความรู้และทักษะเจ้าหน้าที่ ในการใช้เครื่องกระตุกหัวใจไฟฟ้าอัตโนมัติ โดยกำหนดผู้เข้ารับการฝึกบรมตามจุดที่ติดตั้งเครื่องกระตุกหัวใจไฟฟ้าอัตโนมัติ จุดละ 3 คน ซึ่งได้รับความอนุเคราะห์วิทยากรจากโรงพยาบาลตรัง และผู้แทนฝ่ายขายบริษัท อินโนเวชั่นส์ จำกัด

พิมมาส จันทร์ผ่อง/นักประชาสัมพันธ์ชำนาญการ/ข่าว

 7 ธันวาคม 2564